寄衡州舅氏
作者：趙蕃
朝代：宋

paragraphs: 西山有喬松，蒙附百畝陰。
蓬蒿宅其下，旅生亦駸駸。
永懷豫章公，斯文金玉音。
徐洪蓋自出，源流高以深。
吾舅之於黄，端若一體臨。
媿我望數子，引尺那及尋。
弱冠誦流傳，蒼蒼且垂簪。
前帆去已駛，後舟政憂沉。
憶昨送弟行，作詩道離襟。
末篇何所言，志我念母心。
豈知辱貺答，碔砆致璆琳。
退之贈郊籍，少陵寄高岑。
我固解公意，誨我力自任。
不惟書諸紳，起居見前參。
幾思侍公側，取酒親酌斟。
積荒頼鋤耰，痼疾蘄砭鍼。
涉湘定何時，紙貴行見今。
勿繼屈賈詞，起和南風琴。